Ο **Πανναυπλιακός**  είναι ελληνικό ποδοσφαιρικό σωματείο το οποίο εδρεύει στο Ναύπλιο. Ιδρύθηκε το 1924 και χρησιμοποιεί ως έμβλημα το κανόνι. Τα χρώματα του είναι το κόκκινο και το λευκό. Χρησιμοποιεί ως αγωνιστική έδρα το Δημοτικό Στάδιο Ναυπλίου το οποίο έχει χωρητικότητα 2.000 θέσεων.

Ιστορία
-------

### Γ.Σ. Πανναυπλιακός (1924–1955)

Ιδρύθηκε το 1924 ως «**Πανναυπλιακός Γυμναστικός Σύλλογος**». 

### Γ.Σ. Πανναυπλιακός–Ηρακλής (1955–2011)

Το 1955 συγχωνεύτηκε με τον σύλλογο «Γ.Σ. Ηρακλής Πρόνοιας» (ο οποίος ιδρύθηκε το 1929) και μετονομάστηκε σε «**Γυμναστικός Σύλλογος Πανναυπλιακός–Ηρακλής**». Πριν τη συγχώνευση του 1955, οι δύο σύλλογοι είχαν συγχωνευθεί και το 1932. 

Το 1969 κερδίζει την ιστορική άνοδο στην Β΄ Εθνική Κατηγορία, στην οποία θα αγωνιστεί συνεχώς για 5 χρονιές και συγκεκριμένα από τη σεζόν 1969-1970 έως και τη σεζόν 1973-1974. Τις χρονιές 1977-1978, 1980-1981 και 1981-1982 αγωνίστηκε στο πρωτάθλημα της Εθνικής Ερασιτεχνικής Κατηγορίας, που αποτελούσε την τρίτη τη τάξει εθνική κατηγορία. Τη σεζόν 1982-1983 αναδείχθηκε πρωταθλητής του 4ου ομίλου του νεοσύστατου τότε Εθνικού Ερασιτεχνικού Πρωταθλήματος, το οποίο αποτελούσε την τέταρτη τη τάξει εθνική κατηγορία, τη μετέπειτα Δ΄ Εθνική Κατηγορία και κέρδισε την άνοδο στη Γ΄ Εθνική κατηγορία, στην οποία αγωνίστηκε συνεχώς μέχρι και τη σεζόν 1987-1988.

Άποψη του Δημοτικού Σταδίου Ναυπλίου, έδρα του Πανναυπλιακού, από το Παλαμήδι.
Τη σεζόν 1990-1991 αναδείχθηκε πρωταθλητής του 8ου ομίλου της Δ΄ Εθνικής Κατηγορίας και κέρδισε την επάνοδο στη Γ΄ Εθνική Κατηγορία, όπου και αγωνίστηκε από τη σεζόν 1991-1992 έως και τη σεζόν 1995-1996. Τη σεζόν 1996-1997 γνώρισε τον υποβιβασμό από τη Δ΄ Εθνική Κατηγορία στο πρωτάθλημα της Ε.Π.Σ. Αργολίδας για πρώτη φορά μετά το 1980 και ύστερα από 17 χρόνια συνεχής παρουσίας στα εθνικά πρωταθλήματα. Τα επόμενα χρόνια αγωνίστηκε κυριότερα στο πρωτάθλημα της Ε.Π.Σ. Αργολίδας με εξαίρεση τις χρονιές 1998-1999 και 2002-2003 που αγωνίστηκε στη Δ΄ Εθνική Κατηγορία. Τη σεζόν 2007-2008 κατέκτησε το πρωτάθλημα Ε.Π.Σ. Αργολίδας και την άνοδο στη Δ΄ Εθνική Κατηγορία. 

### Πανναυπλιακός 2011–Ένωση Μιδέας (2011–2017)

Το καλοκαίρι του 2011 η Ε.Π.Ο. ενέκρινε τη συγχώνευση του Πανναυπλιακού με την Ένωση Μιδέας, που έγινε πάνω στο καταστατικό της Ένωσης Μιδέας. Ο σκοπός της συγχώνευσης ήταν η επιστροφή του Πανναυπλιακού στις εθνικές κατηγορίες, καθώς είχε μόλις υποβιβαστεί από τη Δ΄ Εθνική Κατηγορία. Η ομάδα που προέκυψε από τη συγχώνευση ονομάστηκε ως «**Πανναυπλιακός 2011–Ένωση Μιδέας**». Χρώματα της ομάδας ορίστηκαν το κόκκινο, το άσπρο και το πράσινο, επίσημο σήμα το κανόνι, και έδρα το Δημοτικό Στάδιο Ναυπλίου. 

Συνέχισε στη Δ΄ Εθνική Κατηγορία και τη σεζόν 2012-2013 κέρδισε τη συμμετοχή του στο νεοσύστατο πρωτάθλημα της Γ΄ Εθνικής Ερασιτεχνικής Κατηγορίας, που αποτελούσε την τρίτη τη τάξει εθνική κατηγορία. Τη σεζόν 2013-2014 αγωνίστηκε στη Γ΄ Εθνική Ερασιτεχνική Κατηγορία, γνωρίζοντας ωστόσο τον υποβιβασμό στο πρωτάθλημα της Ε.Π.Σ. Αργολίδας, ενώ τη σεζόν 2016-2017 θα υποβιβαστεί και από την Α1 Κατηγορία στην Α2 Κατηγορία της Ε.Π.Σ. Αργολίδας. 

### Α.Σ. Πανναυπλιακός–Ηρακλής Πρόνοιας 1924 (2017–2020)

Το καλοκαίρι του 2017 ο σύλλογος μετονομάστηκε σε «**Αθλητικός Σύλλογος Πανναυπλιακός–Ηρακλής Πρόνοιας 1924**».

### Πανναυπλιακός 2017 (2020–2023)

Το καλοκαίρι του 2020 συγχωνεύτηκε με τον Π.Σ. Ναύπλιο 2017 που αγωνιζόταν στη Γ΄ Εθνική Κατηγορία, με σκοπό τη δημιουργία μίας ομάδας και την επιστροφή του ιστορικού Πανναυπλιακού στα εθνικά πρωταθλήματα. Το αποτέλεσμα της συγχώνευσης αυτής ήταν ότι ο Π.Σ. Ναύπλιο 2017 μετονομάστηκε σε «**Πανναυπλιακός 2017**», με χρώματα το κόκκινο και το λευκό και σήμα το κανόνι. Το 2023 ο σύλλογος ξαναπήρε την παλιά του ονομασία (Πανναυπλιακός-Ηρακλής).

Παραπομπές
----------

1. 1 2  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Ανακτήθηκε στις 11 Ιουλίου 2023.
2. ↑  «ΕΠΣ Αργολίδας: ΠΑΝΝΑΥΠΛΙΑΚΟΣ ΗΡΑΚΛΗΣ». *epsarg.gr*. Ανακτήθηκε στις 12 Ιανουαρίου 2024.
3. ↑  «Greece - List of Second Level Final Tables». *www.rsssf.org*. Ανακτήθηκε στις 7 Ιουνίου 2023.
4. 1 2  «Greece - List of Fourth Level Final Tables». *www.rsssf.org*. Ανακτήθηκε στις 7 Ιουνίου 2023.
5. 1 2  «Greece - List of Third Level Final Tables». *www.rsssf.org*. Ανακτήθηκε στις 7 Ιουνίου 2023.
6. ↑  «Η συγχώνευση του Πανναυπλιακού με την Ενωση Μιδέας είναι πλέον γεγονός και επίσημα, καθώς εγκρίθηκε από την ΕΠΟ». Ανακτήθηκε στις 9 Ιουνίου 2023.
7. ↑  Sport, Argonafplia (13 Ιουλίου 2017). «Ο Πανναυπλιακός θυμήθηκε και επιστρέφει στις ρίζες του...». *Argonafplia Sport*. Ανακτήθηκε στις 9 Ιουνίου 2023.
8. ↑  argolika.gr (2 Νοεμβρίου 2020). «Με την έγκριση της ΕΠΟ, το "Ναύπλιο 2017" ονομάζεται πλέον "Πανναυπλιακός 2017"». *ΑΡΓΟΛΙΚΑ*. Ανακτήθηκε στις 9 Ιουνίου 2023.
9. ↑   *Χάρης Αντωνιάδης: Το Ναύπλιο είναι μια πόλη και έχει μια ομάδα*, ανακτήθηκε στις 2023-06-09

|  |  |
| --- | --- |
| 

|  |
| --- |
| * Πύλη:Αθλητισμός
* Πύλη:Ποδόσφαιρο
* Πύλη:Ελλάδα
 |

 |